Title: ข้อบังคับเจ้าพนักงานจราจรจังหวัดสมุทรปราการ ว่าด้วยการเดินรถ และการจอดรถประเภทต่าง ๆ ในงานนมัสการองค์พระสมุทรเจดีย์และงานกาชาด ประจำปี พ.ศ. 2556 ในเขตอำเภอพระสมุทรเจดีย์ จังหวัดสมุทรปราการ

ข้อบังคับเจ้าพนักงานจราจรจังหวัดสมุทรปราการ

ข้อบังคับเจ้าพนักงานจราจรจังหวัดสมุทรปราการ
ว่าด้วยการเดินรถ
และการจอดรถประเภทต่าง ๆ ในงานนมัสการองค์พระสมุทรเจดีย์และงานกาชาด
ประจำปี พ.ศ.
๒๕๕๖ ในเขตอำเภอพระสมุทรเจดีย์ จังหวัดสมุทรปราการ[๑]

ด้วยในระหว่างวันที่ ๒๔ ตุลาคม ๒๕๕๖ ถึงวันที่ ๔ พฤศจิกายน ๒๕๕๖ จังหวัดสมุทรปราการได้กำหนดจัดงานนมัสการองค์พระสมุทรเจดีย์
และงานกาชาด ประจำปี ๒๕๕๖ ขึ้นที่บริเวณลานหน้าศาลากลางจังหวัดสมุทรปราการ
และบริเวณรอบองค์พระสมุทรเจดีย์ ฝั่งอำเภอพระสมุทรเจดีย์
ซึ่งในงานนี้จะมีประชาชนชาวจังหวัดสมุทรปราการ และจังหวัดใกล้เคียง เดินทางมานมัสการองค์พระสมุทรเจดีย์และเที่ยวชมงาน
ออกร้าน มหรสพต่าง ๆ ในบริเวณงานจำนวนมาก

ฉะนั้น เพื่อให้เกิดความปลอดภัยและความสะดวกการจราจร
อาศัยอำนาจตามความในมาตรา ๑๓๙ (๑) (๒) (๓) (๔) และ (๙)
แห่งพระราชบัญญัติจราจรทางบก พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพบุคคล
ซึ่งมาตรา ๒๙ ประกอบ มาตรา ๓๖ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ผู้บังคับการตำรวจภูธรจังหวัดสมุทรปราการ ในฐานะเจ้าพนักงานจราจร
จังหวัดสมุทรปราการ จึงออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า
ข้อบังคับเจ้าพนักงานจราจร จังหวัดสมุทรปราการ
ว่าด้วยการเดินรถและการจอดรถประเภทต่าง ๆ ในงานนมัสการองค์พระสมุทรเจดีย์
และงานกาชาด ประจำปี พ.ศ. ๒๕๕๖ ในเขตอำเภอพระสมุทรเจดีย์ จังหวัดสมุทรปราการ

ข้อ ๒  ข้อบังคับนี้ให้ใช้ตั้งแต่วันที่
๒๔ ตุลาคม ๒๕๕๖ ถึงวันที่ ๔ พฤศจิกายน ๒๕๕๖

ข้อ ๓  ให้ปิดช่องทางการเดินรถ
ถนนสุขสวัสดิ์ - องค์พระสมุทรเจดีย์ ตั้งแต่จุดกลับรถปากซอยนาคราช
ถึงท่าเรือพระสมุทรเจดีย์ ตั้งแต่วันที่ ๒๔ ตุลาคม ๒๕๕๖ ถึงวันที่ ๔ พฤศจิกายน
๒๕๕๖

ข้อ ๔  ห้ามรถจักรยานยนต์สาธารณะ
รถสามล้อเครื่องสาธารณะ รถยนต์นั่งสาธารณะ รถยนต์โดยสารประจำทาง
และรถยนต์บรรทุกตั้งแต่ ๖ ล้อขึ้นไป เข้าไปถนนสุขสวัสดิ์ - องค์พระสมุทรเจดีย์ ตั้งแต่จุดกลับรถปากซอยนาคราช
ถึงท่าเรือพระสมุทรเจดีย์

ข้อ ๕  ให้รถจักรยานยนต์สาธารณะ รถสามล้อเครื่องสาธารณะ
รถยนต์นั่งสาธารณะ และรถยนต์โดยสารประจำทาง จอดรับ -
ส่งผู้โดยสารบริเวณด้านซ้ายของถนนสุขสวัสดิ์ - องค์พระสมุทรเจดีย์
ขาออกจากองค์พระสมุทรเจดีย์ ช่วงตั้งแต่ลงจากสะพานคลองนาคราชตลอดแนว
ถึงหน้าโรงเรียนป้อมนาคราชสวาทยานนท์

ข้อ ๖  ข้อบังคับนี้
มิให้ใช้บังคับกับรถที่ได้รับอนุญาตจากเจ้าพนักงานจราจร

ข้อ ๗  ข้อบังคับ ประกาศ
ระเบียบใดที่ขัดหรือแย้งกับข้อบังคับนี้ ให้ยกเลิก และให้ใช้ข้อบังคับนี้แทน  ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๙ ตุลาคม พ.ศ. ๒๕๕๖
พลตำรวจตรี
ธัชชัย  หงษ์ทอง
เจ้าพนักงานจราจร
จังหวัดสมุทรปราการ

ปริยานุช/ผู้จัดทำ
๒๒ พฤศจิกายน
๒๕๕๖

อุษมล/ผู้ตรวจ
๒๕ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕๙ ง/หน้า ๔๒/๑๘ พฤศจิกายน ๒๕๕๖